कोरबा : छत्तीसगढ़ शासन के राजस्व मंत्री जयसिंह अग्रवाल ने कोरबा नगर निगम क्षेत्र में दो नवीन धान उपार्जन केन्द्र का लोकार्पण किया। राजस्व मंत्री ने कोरबा नगर निगम क्षेत्र के वार्ड क्रमांक 48 सुमेधा और वार्ड क्रमांक 31 दादर खुर्द धान उपार्जन केन्द्र का उद्घाटन किया। निगम क्षेत्र में नवीन धान खरीदी केन्द्र शुरू होने से निगम क्षेत्र से लगे गांव के किसानों को लम्बी दूरी तय करके धान बेचने जाने से मुक्ति मिलेगी। गांव के पास ही धान खरीदी केन्द्र शुरू होने से धान बेचने में किसानों को सहुलियत भी होगी।
धान खरीदी केन्द्र वार्ड क्रमांक 48 सुमेधा के लोकार्पण समारोह में राजस्व मंत्री श्री जयसिंह अग्रवाल ने कहा कि सुमेधा में धान खरीदी केन्द्र शुरू होने से आसपास के लगभग आठ गांवो सेमीपाली, नागिनभाठा, केंदईखार, सुमेधा, लाटा, अगारखार, कुमगरी तथा सलियाभाठा के किसानों को अपने उर्पािर्जत धान को बेचने के लिए लगभग 20 किलोमीटर दूर कनबेरी धान खरीदी केन्द्र नहीं ले जाना पड़ेगा। इन आठ गांवो के किसानों को सुमेधा में धान बेचने की सहुलियत होगी तथा धान को दूरस्थ खरीदी केन्द्र ले जाने में लगने वाली समय और पैसे की बचत भी होगी। उन्हांेने कहा कि मुख्यमंत्री भूपेश बघेल के द्वारा प्रदेश के किसानों को हर संभव सुविधा देने की पुरजोर कोशिश की जा रही है। किसानों को उनके धान उनके गांव में व आसपास ही बेचने की सुविधा प्रदान की जा रही है। राजस्व मंत्री जयसिंह अग्रवाल ने कृषकों को सम्बोधित करते हुए कहा कि छत्तीसगढ़ प्रदेश में लगभग 200 नये धान केन्द्र इस खरीफ विपणन वर्ष में बनाये गये है।
राजस्व मंत्री जयसिंह अग्रवाल ने आज ग्राम सुमेंधा एवं दादरखुर्द में नवीन धान खरीद केन्द्र का उद्घाटन करते हुए बताया कि कोरबा जिले में इस वर्ष कुल 7 नवीन धान उपार्जन केन्द्र की स्थापना के साथ कुल 49 उपार्जन केन्द्र संचालित है। सुमेधा और दादर खुर्द में धान उपार्जन केन्द्र के लोकार्पण समारोह के दौरान महापौर राजकिशोर प्रसाद, सभापति श्यामसुंदर सोनी, जिला पंचायत अध्यक्ष श्रीमती शिवकला कंवर, निगम तथा वार्ड के जनप्रतिनिधिगण सहित सहकारी बैंक के नोडल अधिकारी, धान उपार्जन केन्द्र के नोडल अधिकारी, पर्यवेक्षकगण, संचालन समिति के पदाधिकारीगण तथा कृषकगण मौजूद रहे।
कोरबा विधानसभा क्षेत्र अंतर्गत ग्राम सुमेधा के नवीन धान केन्द्र में अगारखार, लाटा, केन्दईखार, सेमीपाली, सुमेंधा, कुमगरी, सलिहाभांठा, नागीनभांठा के किसानो को सुविधा मिलेगी इसके अलावा ग्राम जमनीपाली, बलगीखार, डगनियाखार, छुराकछार, स्याहीमुड़ी, बरेडीमुड़ी, डुमरमुड़ा, गोपालपुर, भाठापारा, कुदूरमाल, चोरभट्ठी भी शामिल किये जाने की कार्यवाही प्रगति पर है। इसी प्रकार दादरखुर्द के धान केन्द्र में कोरबा विधानसभा क्षेत्र के दादरखुर्द, खरमौरा, ढेलवाडीह, बरबसपुर, झगरहा के अलावा रामपुर विधानसभा क्षेत्र के ग्राम नकटीखार गोढ़ी, पंडरीपानी, करूमौहा, बुंदेली, डुमरडीह और मुसलीडीह के किसानों को सुविधा प्राप्त होगा। खरीदी केन्द्र के लोकार्पण समारोह के दौरान सुमेधा के पूर्व सरपंच भजन कंवर ने अपने गांव में समर्थन मूल्य पर धान खरीदी केन्द्र की स्थापना से खुशी व्यक्त करते हुए कहा कि धान विक्रय करने के लिए 22 कि.मी. की दूरी तय कर अपनी बारी का इंतजार करना पड़ता था। अब गांव में ही धान खरीदी केन्द्र खुलने से हम सब काफी खुश है। कृषक त्रिभुवन सिंह कंवर एवं इतवार सिंह कंवर ने ग्राम सुमेंधा में तथा अमन पटेल व अरूण यादन ने ग्राम दादरखुर्द में समर्थन मूल्य पर धान खरीदी केन्द्र खोलने के लिए राज्य सरकार एवं राजस्व मंत्री जयसिंह अग्रवाल के प्रति आभार प्रकट करते हुए कहा कि हमारे गांव के अलावा आसपास के गांव के कृषकों को अपनी उपज बेचने के लिए अब दूर तक सफर तय नही करना पड़ेगा।